b'\n_START_ARTICLE_\nResident Evil (2002.)\n_START_SECTION_\nRadnja\n_START_PARAGRAPH_\nFilm zapo\xc4\x8dinje scenom u kojoj nepoznata osoba u laboratoriju ostavlja posudu u kojoj se nalazi nekakva plava teku\xc4\x87ina. Nekoliko minuta poslije, automatizirani sigurnosni sustav ubija sve djelatnike ustanove i to na razli\xc4\x8dite na\xc4\x8dine \xe2\x80\x94 od gu\xc5\xa1enja znanstvenika u hermeti\xc4\x8dki zatvorenoj prostoriji, trovanja ostalih djelatnika otrovnim plinom, ispu\xc5\xa1tanjem lifta punog ljudi, do obezglavljivanja \xc5\xbeene vratima lifta._NEWLINE_U sljede\xc4\x87oj sceni, \xc5\xbeena po imenu Alice (Milla Jovovich) budi se pod tu\xc5\xa1em, unutar nepoznate vile, pri \xc4\x8demu shva\xc4\x87a da ima amneziju. Dok istra\xc5\xbeuje vilu zarobljava ju nepoznati \xc4\x8dovjek, ali nedugo potom njih oboje zarobljava skupina specijalaca. Ispostavlja se da je \xc4\x8dovjek koji je zarobio Alice zapravo policajac po imenu Matt Adison (Eric Mabius). Specijalci potom otvaraju tajna vrata koja vode do podzemne \xc5\xbeeljezni\xc4\x8dke postaje. U vagonu potom otkrivaju jo\xc5\xa1 jednu onesvije\xc5\xa1tenu \xc5\xbertvu amnezije, \xc4\x8dovjeka po imenu Spence (James Purefoy). Alice ga prepoznaje s fotografija vjen\xc4\x8danja koje je vidjela u vili. Pogledav\xc5\xa1i na svoj vjen\xc4\x8dani prsten pro\xc4\x8ditala je natpis: Vlasni\xc5\xa1tvo korporacije Umbrella._NEWLINE_Potom se ispostavlja kako su dvoje koji pate od amnezije, kao i specijalci, djelatnici Umbrella korporacije. Nakon toga oni svi skupa ulaze u vagon podzemne \xc5\xbeeljeznice, koji ih vozi do Ko\xc5\xa1nice, tj. podzemne istra\xc5\xbeiva\xc4\x8dke ustanove smje\xc5\xa1tene milju ispod Raccoon Cityja. Ko\xc5\xa1nica je popri\xc5\xa1te u\xc5\xbeasnih doga\xc4\x91aja s po\xc4\x8detka filma. Otkriva se kako je skupina specijalaca poslana s namjerom da utvrdi razlog zbog kojeg je obrambeno ra\xc4\x8dunalo Ko\xc5\xa1nice - Crvena kraljica (Michaela Dicker), ubilo svo osoblje. Tako\xc4\x91er, potrebno je napomenuti kako je Crvena kraljica odgovorna i za ispu\xc5\xa1tanje nervnog plina u vilu - plina koji je uzrokovao Aliceinu i Spenceovu amneziju._NEWLINE_Nadalje, ekipa uspijeva prona\xc4\x87i put do dvorane Crvene kraljice, nakon \xc4\x8dega jedan dio tima, dio koji \xc5\xbeeli onesposobiti Crvenu kraljicu ostaje zarobljen u uskom hodniku gdje bivaju ubijeni laserskim obrambenim sustavom. Nakon ovog napada pre\xc5\xbeivjeli su Alice, Spence, Kaplan (Martin Crewes), J.D., Rain (Michelle Rodriguez) i Matt, nakon \xc4\x8dega Alice i Kaplan uspijevaju isklju\xc4\x8diti Kraljicu, \xc4\x8dime zapravo dovode do otvaranja svih vrata u toj ustanovi, \xc5\xa1to naposljetku rezultira osloba\xc4\x91anjem svog nemrtvog osoblja - zombija. _NEWLINE_I dok Alice i ostali poku\xc5\xa1avaju pobje\xc4\x87i, vojska zombija ih progoni. U novom sukobu sa zombijima Rain zadobiva te\xc5\xa1ke ozljede, dok Kaplan biva odsje\xc4\x8den od ostatka skupine i okru\xc5\xbeen mno\xc5\xa1tvom nadolaze\xc4\x87ih zombija. Nadalje, na putu prema izlazu Alice i ostatak pre\xc5\xbeivjelih moraju pro\xc4\x87i kroz laboratorij s po\xc4\x8detka pri\xc4\x8de. Laboratorij u kojem se, prisjetila se Alice, nalazi antivirus koji bi mogao izlije\xc4\x8diti zara\xc5\xbeenu Rain. Me\xc4\x91utim, nakon ulaska u laboratorij pre\xc5\xbeivjeli otkrivaju kako su uzorci T-virusa nestali. Nedugo nakon prethodno spomenutog otkri\xc4\x87a, Spence se prisje\xc4\x87a kako je on sakrio ampule s antivirusom. Ubrzo potom, on zarobljava ostatak pre\xc5\xbeivjelih u laboratorij, nakon \xc4\x8dega se upu\xc4\x87uje prema vlaku u kojem se nalaze bo\xc4\x8dice s ve\xc4\x87 spominjanim antivirusom. No, prije nego si uspije ubrizgati antivirus, on pogiba od ruku Lickera, mutanta koji je nastao izravnim ubrizgavanjem T-Virusa u \xc5\xbeivo tkivo. U me\xc4\x91uvremenu, u laboratoriju, Kraljica iznosi prijedlog u kojem po\xc5\xa1tedu Aliceinog i Mattovog \xc5\xbeivota uvjetuje ubojstvom Rain. I dok Licker poku\xc5\xa1ava svim silama doprijeti do pre\xc5\xbeivjelih u laboratoriju, uni\xc5\xa1tavaju\xc4\x87i pri tome sve pred sobom, razlju\xc4\x87ena Alice razbija Kralji\xc4\x8din monitor, nakon \xc4\x8dega iznenada dolazi do nestanka elektri\xc4\x8dne energije. Potom slijedi scena u kojoj se otvaraju vrata laboratorija u kojima se pojavljuje Kaplan, koji je spr\xc5\xbeio vodove Crvene kraljice ne bi li na taj na\xc4\x8din omogu\xc4\x87io ostalima priliku za bjeg._NEWLINE_Pre\xc5\xbeivjeli \xc5\xbeure sti\xc4\x87i na drugi kraj podzemne \xc5\xbeeljeznice, prije nego li se svi izlazi zatvore. Me\xc4\x91utim, u vlaku se nalazi i Licker koji ubija Kaplana, nakon \xc5\xa1to prethodno Matta kand\xc5\xbeama izgrebe po ruci. Alice uspijeva \xc4\x8deli\xc4\x8dnom \xc5\xa1ipkom probosti Lickerov jezik a samim tim i prikovati ga za dio poda na kojem se nalaze podna vrata. Nakon prethodnih doga\xc4\x91aja, Alice poziva Matta da otvori podna vrata, no on u me\xc4\x91uvremenu biva zaposlen drugim stvarima, naime prisiljen je ubiti Rain, koja se usprkos tome \xc5\xa1to je primila protuotrov, pretvorila u zombija. Nakon \xc5\xa1to njeno truplo padne na gumb za otvaranje ve\xc4\x87 spomenutih podnih vrata, ona (podna vrata) se otvaraju, nakon \xc4\x8dega se Licker, koji nakon toga biva vu\xc4\x8den po tra\xc4\x8dnicama, zapaljuje i ugiba.  _NEWLINE_Matt i Alice uspijevaju pobje\xc4\x87i trenutak prije no \xc5\xa1to se vrata podzemne \xc5\xbeeljeznice zatvore. Potom se Matt po\xc4\x8dinje mu\xc4\x8diti s prvim znakovima mutacije, koja se javlja kao posljedica ogrebotina koje mu je Licker nanio. Nedugo potom, oboje bivaju zarobljeni od strane znanstvenika Umbrella korporacije, koji spominju ne\xc5\xa1to u vezi prebacivanja Matta u program zvan Nemesis (aluzija na sljede\xc4\x87i nastavak). Nadalje, jedan od znanstvenika izdaje zapovijed da se Ko\xc5\xa1nica ponovno otvori kako bi se utvrdilo \xc5\xa1to se ondje zapravo zbilo. Nakon nekog vremena, Alice se budi u bolnici Raccoon Cityja (u me\xc4\x91uvremenu je ondje pro\xc5\xa1la brojna testiranja), iz koje nedugo potom i bje\xc5\xbei, samo da bi, kasnije se ispostavilo, otkrila kako je grad napu\xc5\xa1ten i ostavljen u apsolutnom kaosu. Novinski natpis govori o "mrtvacima koji hodaju", pokazuju\xc4\x87i da se epidemija pro\xc5\xa1irila iz Ko\xc5\xa1nice na povr\xc5\xa1inu. U posljednjoj sceni filma, pripremaju\xc4\x87i se za suo\xc4\x8davanje s Apokalipsom, Alice iz najbli\xc5\xbeeg policijskog automobila uzima sa\xc4\x8dmaricu.\n_START_SECTION_\nProizvodnja\n_START_PARAGRAPH_\nFilm je 1999. godine, kada je George A. Romero potpisao ugovor za scenarista i redatelja filma, prvi puta dobio zeleno svijetlo. No, nakon toga Sony i Capcom su odbili njegov scenarij, \xc5\xa1to je uzro\xc4\x8dno posljedi\xc4\x8dnom vezom dovelo do zastoja u produkciji filma. 2000. godine Sony je anga\xc5\xbeirao Paul W. S. Andersona za scenaristu filma. Nadalje, producentima se svidio njegov prijedlog, nakon \xc4\x8dega su mu ponudili i redateljsko mjesto, \xc5\xa1to je naposljetku rezultiralo po\xc4\x8detkom produkcije filma sredinom 2000. godine. Resident Evil je ve\xc4\x87im dijelom sniman u Njema\xc4\x8dkoj u kojoj su snimljene i scene iz podzemne \xc5\xbeeljeznice, to\xc4\x8dnije re\xc4\x8deno one su snimljene u tada nezavr\xc5\xa1enoj podzemnoj \xc5\xbeeljezni\xc4\x8dkoj postaji berlinskog metroa zvanoj Reichstag. Tako\xc4\x91er, zanimljivo je napomenuti kako je podnaslov filma u po\xc4\x8detku trebao biti Ground Zero i to iz razloga jer je u to vrijeme smatran prethodnikom video igre, no zbog napada 11. rujna od njega se odustalo.  _NEWLINE_Anderson je u po\xc4\x8detku \xc5\xbeelio da film bude alegorija na Alisu u zemlji \xc4\x8dudesa, no od te ideje se vrlo brzo odustalo. Me\xc4\x91utim, unato\xc4\x8d odustajanju od prethodno spomenute ideje, film posjeduje razne aluzije na prethodno spomenuto djelo. Prva i najo\xc4\x8diglednija jest ime glavne junakinje a zatim tu je i bijeli zec na kojem se ispitivao T-virus. Tako\xc4\x91er, kada govorimo o aluzijama na Alisu u zemlji \xc4\x8duda, potrebno je spomenuti i zid koji u obliku ogledala otvara prolaz do podzemne \xc5\xbeeljeznice, kao i Crvenu kraljicu i njeno pona\xc5\xa1anje u trenucima kada \xc5\xbeeli obezglaviti/ubiti ljude. U komentarima vezanim uz film, otkriva se kako je Anderson u po\xc4\x8detku namjeravao sve izmi\xc5\xa1ljene likove na neki na\xc4\x8din povezati sa Alisom u zemlji \xc4\x8dudesa. No, prethodno spomenuta ideja nije u potpunosti realizirana, tj. to\xc4\x8dnije re\xc4\x8deno ona je ostvarena samo kod nekih likova, kao \xc5\xa1to je to primjerice slu\xc4\x8daj kod lika Chada Kaplana, koji je poput Zeca iz Alise u zemlji \xc4\x8dudesa, zabrinut za vrijeme. _NEWLINE_Glazbu za film skladali su Marco Beltrami i Marilyn Manson. I dok je Beltrami najve\xc4\x87im dijelom skladao klasi\xc4\x8dne elemente filmske glazbe, Manson je zaslu\xc5\xbean za sablasne, elektronske zvukove. Naposljetku, zanimljivo je za kraj spomenuti kako je sam Manson u intervjuu na DVD-u otkrio kako je i on bio inspiriran Alisom u zemlji \xc4\x8dudesa.\n_START_SECTION_\nReakcije\n_START_PARAGRAPH_\nFilm je bio komercijalno uspje\xc5\xa1an, zaradiv\xc5\xa1i 17.707.106 $ prvog vikenda prikazivanja (15. o\xc5\xbeujka \xe2\x80\x94 17. o\xc5\xbeujka 2002.) Film je zaradio 40.119.709 $ u Sjedinjenim Dr\xc5\xbeavama i 102.441.078 $ u ostatku svijeta. Nadalje zanimljivo je napomenuti kako je film Resident Evil pokupio i dosta negativnih ocjena od strane filmskih kriti\xc4\x8dara. Film je dobio samo 33% na skali Rotten Tomatoesa,  dok je na IMDbu dobio ocjenu 6.2/10.'